laion/Wikipedia-Exotic huggingface dataset:
רוברט קאסלן

רוברט לואיס קאסלן הבן (באנגלית: .Robert Louis Caslen Jr;‏ נולד ב-30 בנובמבר 1953) הוא גנרל בדימוס בצבא ארצות הברית. בתפקידו האחרון פיקד על האקדמיה הצבאית של ארצות הברית. לאחר פרישתו נבחר לנשיא אוניברסיטת קרוליינה הדרומית. קאסלן נולד וגדל בקונטיקט. הוא החל את דרכו בצבא ארצות הברית עם הרשמו לאקדמיה הצבאית של ארצות הברית. לאחר שסיים את חוק לימודיו ב-1975, והוסמך כקצין בדרגת לוטננט התגייס לצבא ועבר הכשרה כלוחם, קורס קציני חי"ר, קורס סיירים והסמכה כצנחן. הוא שירת במגוון תפקידי מטה ופיקוד ובמלחמת המפרץ שימש כסגן מפקד הגדוד ה-2 ברגימנט 187 בדיוויזיה המוטסת ה-101. בהמשך שימש כמפקד גדוד 1 ברגימנט החי"ר ה-14 שבדיוויזיית הרגלים ה-25, כראש המטה של הדיוויזיה המוטסת ה-101 ובשנת 1999 פיקד על חטיבה 2 בדיוויזיה. בעת פיגועי 11 בספטמבר שירת קאסלן בפנטגון באגף תכנון ומדיניות של המטות המשולבים. לאחר שההמטוס החטוף פגע בבניין, לקח קאסלן חלק בחילוץ הפצועים וההרוגים מההריסות. בשנת 2002 שימש ראש מטה כוח משימה משולב 180, שכלל יחידות חיל רגלים וכוחות מיוחדים מצבא ארצות הברית ומצבאות נוספים, ולחם במסגרתו במלחמת אפגניסטן. בשנת 2003 שירת כראש מטה הדיוויזיה ההררית העשירית ושנה לאחר מכן שירת כעוזר מפקד דיוויזיית הרגלים ה-3. בשנים 2005-2006 שימש כסגן מנהל ללוחמה בטרור במטות המשולבים ולאחר מכן שירת כמפקד הצוערים באקדמיה הצבאית שבווסט פוינט. בשנת 2008 מונה למפקד דיוויזיית הרגלים ה-25 ופיקד עליה בלחימה באפגניסטן ובעיראק. בשנת 2013 מונה למפקד האקדמיה הצבאית של ארצות הברית ושימש בתפקיד כחמש שנים. באפריל 2018 פרש לגמלאות. ב-2019 נבחר לנשיא אוניברסיטת קרוליינה הדרומית. לקאסלן תואר שני במנהל עסקים מתאם אוניברסיטת לונג איילנד ותואר שני נוסף בהנדסה תעשייתית מטעם אוניברסיטת קנזס. מדיה וקבצים בנושא רוברט קאסלן בוויקישיתוף אתר האינטרנט הרשמי של רוברט קאסלן (באנגלית) מערכת ישראל היום, ארה"ב: 30 פצועים בקרב כריות בבסיס צבאי, באתר ישראל היום, 29 בנובמבר 2015. Commander of Army Combined Arms Center: Who is Robert Caslen, Jr.?, AllGov, 25 November 2010. בוב וודוורד, "פחד", הוצאת ידיעות ספרים, 2019, עמוד 88.
הר אלן (הרי אלזוורת')

הר אלן (באנגלית: Mount Allen) הוא הר ברכס אוון, בחלקו הדרומי של רכס סנטינל, בהרי אלזוורת' שבאנטארקטיקה. גובהו של ההר 3,430 מטרים מעל פני הים. ההר ממוקם 8.3 קילומטרים דרומית מזרחית להר קראדוק שברכס אוון. הר אלן מתנשא מעל קרחון זאלצמן שמצפון, מעל קרחון קורניקר שמדרום מזרח, מעל קרחון בולגראד שמדרום מערב, ומעל קרחון ברוק שממערב להר. ההר מופה לראשונה על ידי הסקר הגאולוגי של ארצות הברית באמצעות סקרים על הקרקע ובאמצעות תצלומי אוויר שבוצעו על ידי צי ארצות הברית בין השנים 1959–1957. שמו של ההר ניתן לו על ידי הוועדה המייעצת לשמות אנטארקטיים. ההר נקרא על שם סגן פורסט מ. אלן (Forrest M. Allen) חייל מילואים של צי ארצות הברית שהיה טייס משנה בטיסות סיור שיצאו מתחנת בירד בין השנים 1957–1958. הראשונים שהעפילו לפסגת ההר היו פאצ'י איבארה (Pachi Ibarra), ראלף לאייר (Ralf Laier) וטוד פאסיי ( Todd Passey) ב-26 בדצמבר 2012. הר אלן באתר הסקר הגאולוגי של ארצות הברית הר אלן באתר הגאזט האנטארקטי של ממשלת אוסטרליה הר אלן באתר הגאזט האנטארקטי המשווה SCAR של ממשלת אוסטרליה מפה טופוגרפית של אזור ההר הר אלן באתר peakbagger מידע גאוגרפי והיסטורי לפי מקור אחר גובהו של ההר 3,248 מטרים מעל פני הים מידע גאוגרפי
Justicia

"Justicia" (בעברית: "צדק") הוא סינגל שהוקלט על ידי הזמר הלטיני סילבסטרה דנגונד, ביחד עם זמרת הרגאטון הדומיניקנית נאטי נטשה. השיר יצא לאור ב-29 ביוני 2018, כסינגל שלא מתוך אלבום, על ידי חברת התקליטים סוני מיוזיק לטין. זהו שיתוף הפעולה הראשון בין דנגונד לנטשה. השיר הגיע למקום החמישי במצעד האירפליי הלטיני, והשמיני במצעד שירי הפופ הלטיניים. השיר נכתב על ידי נאטי נטשה, סילבסטרה דנגונד ודדי יאנקי. בארצות הברית זכה השיר להצלחה נאה כאשר איגוד תעשיית ההקלטות האמריקאי (RIAA) העניק לו את תואר הזהב הלטיני, על סך מכירות של כ-20,000 עותקים במדינה בסך הכל. בשנת 2022 העניקו לו את תואר הפלטינה הלטינית המשושת, על מכירות של למעלה מ-360,000 עותקים במדינה. הנושא בו עוסק השיר הוא בגידה, חוסר אמון וצדק. במסגרת השיר, נטשה ודנגונד הם בני זוג ובאחד הערבים בו היא מחכה לו שיצטרף לארוחת הערב, היא מגלה שהוא לא הגיע והוא הותיר אותה לבדה. בהמשך, היא מגלה שהוא בגד בה עם מישהי אחרת ובעקבות כך היא עושה מעשה וגורמת לצדק לקרות. הווידאו קליפ הנלווה שיצא עבור השיר פורסם ב-13 ביולי 2018 בערוץ היוטיוב של סילבסטרה דנגונד. בתחילת הקליפ ניתן לראות את נאטי נטשה יושבת עם עצמה, כשהיא מחכה לבן זוגה שיגיע לארוחת הערב. הוא לא מגיע, ובעקבות כך עוזבת נטשה את הביתה עם מזוודה. נכון ליוני 2020, מונה הצפיות של הקליפ עומד על כ-495 מיליון צפיות. סרטון השיר "Justicia" באתר יוטיוב Sony Music Latin | Official Website | Latin Music Record Label, Sony Music Entertainment Latin (באנגלית) El colombiano Silvestre Dragond, del vallenato a la música urbana, SWI swissinfo.ch (בספרדית) Natti Natasha Chart History, Billboard Silvestre Dangond (Ft. Natti Natasha) – Justicia (באנגלית), נבדק ב-2019-01-14 "Gold & Platinum - RIAA". RIAA (באנגלית אמריקאית). נבדק ב-2018-03-16. Silvestre Dangond (Ft. Natti Natasha) – Justicia (באנגלית), נבדק ב-2020-05-14 YouTube, www.youtube.com 2018-10-12, Billboard (בספרדית) Natti Natasha Charts, | “Justicia” agora esta elegível a 4x platina latina nos Estados Unidos (240,000).pic.twitter.com/cKdtz5tx4z, @NattiChart, ‏2019T16:44 (בפורטוגזית) Natti Natasha Charts, “Justicia” — Worldwide Sales (SPS)pic.twitter.com/UuH5N2v0fv, @NattiChart, ‏2019T10:15 (באנגלית)
SAMtools

SAMtools היא חבילת תכנה שנכתבה על ידי Heng Li ומאפשרת צפייה וביצוע פעולות ברצפי DNA שהתקבלו מריצוף DNA בפורמטים SAM, BAM ו-CRAN. קבצים אלה נוצרו כפלט על ידי תוכנות עימוד רצפים (alignment) לרצפים קצרים, כגון תוכנת BWA. חבילת התוכנה, הבסיסית והמתקדמת, מאפשרת ביצוע משימות מורכבות כגון אפיון שונות (variant calling) וצפייה בתוצאות עימוד, כמו גם מיון, אינדוקס (מיפתוח), חילוץ נתונים והמרות בין פורמטים שונים. לאור העובדה שקובצי SAM יכולים להיות גדולים למדי (עשרה ג'יגה בייט הוא גודל סביר), הקבצים לרוב נדחסים כדי לחסוך בשטח דיסק. קובצי SAM הם קובצי טקסט הניתנים לקריאה ישירה, ואילו קובצי BAM הם הגרסה הבינארית השקולה שלהם. קובצי BAM הם לרב דחוסים יותר מאשר קובצי SAM, ומאפשרים פעולה יעילה יותר של תוכנות. SAMtools מאפשרים לעבוד ישירות עם קובצי BAM, ללא צורך להמיר אותם לקובצי SAM קודם לכן. בנוסף לכך, לאור העובדה שפורמט ה-SAM/BAM הוא מורכב, וכלל מידע בנוגע לקריאות, לרצף הייחוס (reference), לעימוד, לאיכות ומידע נוסף, SAMtools מקל על העבודה עם הקבצים על ידי הסתרת מידע בעל חשיבות משנית. SAMtools כל אחת מהפקודות נקראת על ידי samtools ושם הפקודה. view פקודת ה-view מסננת נתונים בפורמט SAM או BAM. אפשרויות וארגומנטים גורמים לתוכנה להעביר חלק (או את כל) המידע. הקלט הוא לרב בפורמט SAM או BAM ומופיע כארגמונט, אך יכול להיות מוזרם (piped) מכל פקודה אחרת. שימושים אפשריים כוללים חילוץ תת-קבוצה של נתונים לקובץ חדש, המרה בין פורמט BAM ל-SAM, וכן צפייה בתוכן הקובץ הגולמי. סדר הרצפים שחולצו נשמר על ידי התוכנה. sort פקודת sort ממיינת קובצי BAM על פי המיקום ברצף הייחוס, כפי שנקבע על ידי העימוד. על פי ברירת המחדל הפלט הממויין מופנה לקובץ חדש (אף על פי ניתן להפנות אותו ל-stdout). מכיוון שהמיון צורך זיכרון רב, וקובצי ה-BAM לרוב גדולים מאוד, התוכנה תומכת במידור (באמצעות האופציה m) ומאפשרת הגבלה של כמות הזיכרון שהתוכנה צורכת, ויצירה של מספר קובצי פלט. index פקודת ה-index יוצרת קובץ אינדקס חדש שמאפשרת חיפוש מהיר בקובץ ה-SAM או ה-BAM הממויינים. בדומה לאינדקס בבסיס נתונים, קובצי ה-.sam.sai וה-.bam.sai מאפשרים גישה יעילה למידע בקבצים אליהם הם מקושרים. tview פקודת ה-tview מתחילה תצוגה אינראקטיבית מבוססת ascii שמשמשת להמחשת האופן בו מספר קריאות עברו עימוד כנגד אזורים קטנים בגנום הייחוס. בהשוואה לתצוגות גרפיות, כגון תוכנת IGV, היא ענייה ביכולות. בזמן התצוגה, ניתן לעבור לאזור אחר ברצף הייחוס (באמצעות 'g'), וכן להציג עזרה (באמצעות '?') mpileup פקודת ה-mpileup מייצרת קובץ בפורמט pileup, שמציג, עבור כל אתר גנמי, את הקריאות החופפות, וכן מוטציות והכנסות או החסרות (indel) בקובץ ה-BAM הנשלח אליה. התוכנה מאפשרת לייצר קובץ בפורמט BCF. samtools view sample.bam > sample.sam המרה של קובץ BAM לקובץ SAM samtools view -bS sample.sam > sample.bam המרה של קובץ SAM לקובץ BAM samtools view -h -b sample_sorted.bam "chr1:10-13" > tiny_sorted.bam חילוץ כל הקריאות שהועמדו כנגד טווח גנומי מסוים (בדוגמה – הבסיסים ה-10, 11, 12 ו-13 שבכרומוזום מס' 1). התוצאות נשמרות לקובץ BAM. קובץ ה-BAM שנשלח כפלט חייב לעבור אינדוקס קודם לכן. samtools sort unsorted_in.bam sorted_out מיון הקובץ unsorted_in.bam על פי מיקום הקריאות שעברו עימוד וכתיבת הפלט לקובץ sorted_out samtools index sorted.bam יצירת קובץ אינדקס בשם sorted.bam.bai עבור קובץ ה- sorted.bam ריצוף DNA אתר האינטרנט הרשמי של SAMtools אתר האינטרנט הרשמי של SAMtools מדריך לשימוש בתוכנה (באנגלית)
נל האמפריז

מרי אלן "נל" המפריז (באנגלית: Mary Ellen "Nell" Humphreys, לבית ריילי; 28 באפריל 1871 – 2 בדצמבר 1939) הייתה מהפכנית אירית, מנהיגה בקומן נה מאן וחברת מועצת העיר דבלין, שהייתה פעילה בתקופת 1916–1923. האמפריז נולדה בבאלילונגפורד, במחוז קרי, לריצ'רד ריילי ואלן מנגאן. היא הייתה אחותו של מנהיג מרידת חג הפסחא של 1916 מייקל אוריילי, שהיה מכונה "ה-אוריילי", ושל הפעילה הרפובליקנית אנו אוריילי. היא נישאה לד"ר דייוויד האמפריז מלימריק בשנת 1895. בניה היו דיק האמפריז, חבר במתנדבים האירים, אשר השתתף במרידת הפסחא, ואמט, אשר גם הוא נעצר במהלך מלחמת העצמאות האירית. בתה, שילה האמפריז, הייתה מנהיגה של קומאן נא מאן ופעילה רפובליקנית. בעקבות מותו של אחיה בקרב, כשהוא כיסה על הנסיגה ממטה המרידה בבית הדואר המרכזי, נעצרה האמפריז ונכלאה קודם בכלא קילמיינהאם ואחר כך בכלא מאונטג'וי, בהתחלה, היא הייתה בכליאת יום, והרשו לה לשוב לביתה כל ערב, אך לאחר זמן קצר נשארה בכלא. על פי בתה, שילה, היא לא הייתה אז פעילה פוליטית, היא הייתה אלמנה בת 45 שרצתה לטפל בילדיה ובגינתה. למעשה, מעורבותה היחידה בהתקוממות של 1916 הייתה כשהלכה לבית הדואר כדי לנסות ולשכנע את בנה, דיק, בן ה-19, לשוב הביתה. הוא סירב, אך כשפטריק פירס התערב לטובת אמו, הוא נענה לה. עם זאת, הוא בכל זאת נעצר ונכלא לאחר כניעת המורדים. אירועי התקופה עוררו אותה לרדיקליות ולמעורבות גדולה יותר. במכתב לאחותה מהכלא, היא כתבה ""אנחנו מנודים על ידי כמעט כל מכרינו... אך לא אכפת לי מזה. זוהי תקופה נהדרת לחיות בה... תאמרי שאני הרואית ואבסורדית, אבל זה מה שאני מרגישה". היא הפכה את האירית לשפה המדוברת בביתה, הצטרפה לשין פיין, ולסניף ראנלה של קומן נה מאן בשנת 1919 ופעלה למען עצמאות אירלנד, ולמען שוויון עבור נשים כפי שהובטח בחוקה האירית שהייתה בבסיס הצהרת העצמאות שהובילה להתקוממות באותה השנה. היא נבחרה למועצת העיר דבלין בשנת 1920. במהלך מלחמת העצמאות, פשטו על ביתה לפחות פעם אחת, עצרו את בנה וחברים רפובליקנים אחרים. במהלך מלחמת האזרחים היא נעצרה וישבה בכלא מנובמבר 1922 עד יולי 1923, ונטלה חלק בשביתות הרעב של האסירים הרפובליקנים, ובפעולות אחרות, כמו הקמת בריקדות בתאים. היא הושמה על כך בבידוד. חלק מהזמן הייתה כלואה יחד עם בתה, שילה, ואחותה, אנו. הפוליטיקה הרפובליקנית של נל עמדה בסתירה לפוליטיקה המרכזית יותר של משפחת בעלה, ההאמפריז מלימריק, שהיו בעד מדינת אירלנד החופשית, וילדיה גדלו עם קרובי משפחתה מצד אוריילי. היא עמדה בניגוד מוחלט לפוליטיקה הפרו-בריטית (בעד איחוד אירלנד תחת שלטון בריטי) של סביבתה האמידה בדרום דבלין. זמן קצר לפני מותה ב-1939 היא הזמינה חלון ויטראז' של הארי קלארק עבור כלא מאונטג'וי, שם הייתה אסירה פוליטית החלון נמצא שם עדיין, בבית התפילה. החלון הוקדש לנשות קומן נה מאן. The Irish Revolution Dr. David Humphreys Women Detainees List They Allowed Her to Sleep in Her House Radio Interview, Sighle Humphreys Out Mother of Perpetual Help
נדב אשכר

נדב אשכר (נולד ב-4 באוקטובר 1974) הוא דיפלומט ישראלי, אשר בין היתר כיהן כשגריר ישראל בווייטנאם ובלאוס. אשכר הוא בוגר לימודים לתואר ראשון ביחסים בינלאומיים ותקשורת באוניברסיטה העברית. למד סינית-מנדרינית באוניברסיטה הלאומית הטאיוואנית הרגילה בטייפה (2002–2003). החל לעבוד במשרד החוץ ב-2001. עבד במחלקת ירדן וכסגן מנהל קורס צוערים. שירת כמזכיר שני ודובר בשגרירות ישראל בבייג'ינג (2003–2007). לאחר מכן כיהן כאחראי על סין, קוריאה ומונגוליה במחלקת אסיה במשרד החוץ (2007–2010). בשנים 2010–2014 היה סגן ראש הנציגות בשגרירות ישראל בפולין. שירת כמתאם היחסים הבין-פרלמנטריים עם אירופה באגף הבינלאומי של הכנסת (2014–2015) וכמנהל קורס הצוערים (ביחד עם אילנה שטיין) (2015–2016). לאחר מכן כיהן כמנהל מחלקה 1 (אסיה וצפון אמריקה) במרכז למחקר מדיני במשרד החוץ. בנובמבר 2016 מונה לשגריר ישראל בווייטנאם ובלאוס והחל את שירותו שם בקיץ 2017. הוא סיים את כהונתו ביולי 2022. אשכר נשוי ואב לשתי בנות ובן. נדב אשכר, ברשת החברתית אקס (טוויטר) על השגריר, באתר שגרירות ישראל בווייטנאם נדב אשכר, בדף קורס ל"ב של צוערי משרד החוץ איתמר אייכנר, 6 שנים אחרי המרמרה: שגריר חדש בטורקיה, באתר "ידיעות אחרונות", 15 בנובמבר 2016 איתמר אייכנר, אורז ניצב וצעד תימני: חגיגה ישראלית בווייטנאם, באתר ynet, 3 בנובמבר 2018 מיכאל טוכפלד, פלא ישראלי: הפטנט לגידול אורז שמשגע את וייטנאם, באתר מקור ראשון, 20 בדצמבר 2018 ציוץ של נדב אשכר ברשת החברתית אקס (טוויטר), 30 ביולי 2022 Vongphachanh, Manyphone (2022-07-11). "Interview with Israeli Ambassador to Laos, Mr. Nadav Eshcar". the Laotian Times (באנגלית). נבדק ב-2022-08-11.
המרד על אוניית הקרב פוטיומקין

המרד על אוניית הקרב פּוֹטְיוֹמְקִין (ברוסית: Князь Потёмкин-Таврический) היה מרד שאירע ב-14 ביוני 1905, כחלק ממהפכת 1905. אוניית הקרב פוטיומקין הייתה אוניית מערכה של הצי הרוסי הקיסרי, שעגנה בים השחור סמוך לנמל אודסה ונקראה על שם הגנרל הרוסי גריגורי אלכסנדרוביץ' פוטיומקין. במהפכת 1905 מרדו מלחיה נגד קציניהם ונגד שלטון הצאר הרוסי. המרידה פרצה בעקבות הגשת בשר מקולקל למלחים, ובמהלכה הרגו את רוב הקצינים והאחרים נאסרו בידי המלחים. לאחר ההשתלטות על הספינה היא הפליגה, תחת דגל אדום, אל נמל אודסה, שבו שררה שביתת פועלים כללית. הלווייתו של מנהיג המורדים ואלינצ'וק, שנהרג בעימותים עם קציני האונייה, הפכה להפגנה פוליטית גדולה באודסה, ובמהלכה ירתה האונייה שני פגזים אל מפקדת הצבא הצארי בעיר. הממשלה הצארית דרשה מצוות האונייה להיכנע, שאם לא כן תוטבע הספינה, ושלחה שייטת לעצור את פוטיומקין. המלחים סירבו להיכנע והפליגו לקונסטנצה שברומניה היישר דרך השייטת, שבסופו של דבר לא פתחה עליהם באש. שלטונות רומניה סירבו לתדלק את האונייה, והיא ננטשה לידיהם ב-25 ביוני. רוב אנשי הצוות חזרו לרוסיה רק לאחר מהפכת 1917. הבמאי סרגיי אייזנשטיין צילם בשנת 1925 את הסרט "אוניית הקרב פוטיומקין", המספר את סיפור המרד. הסרט זכה להצלחה גדולה, ונחשב עד היום אבן דרך בתולדות הקולנוע. מדיה וקבצים בנושא המרד על אוניית הקרב פוטיומקין בוויקישיתוף "אניית הקרב פוטיומקין", במסד הנתונים הקולנועיים IMDb (באנגלית) ידיעות עיתונאיות היסטוריות על המרד באונייה 'פוטיומקין' באתר: שפת הים: ים וספנות בעיתוני ההשכלה והתחייה, 1918-1856. ערך זה הוא קצרמר בנושא האימפריה הרוסית. אתם מוזמנים לתרום לוויקיפדיה ולהרחיב אותו.
הארון

האם התכוונתם ל... ארון הברית – התיבה בה הושמו לוחות הברית ג'בל הארון – הר בירדן אישים: אבו אל-פרג' הארון – מדקדק ומילונאי קראי מרי הארון – במאית ותסריטאית קנדית עבד אל-אילה הארון – אתלט קטרי רוברט הארון – היה שחקן ראינוע אמריקני הרון אהרן
יעקב זילברג

יעקב זילברג (נולד בשנת 1942) הוא רופא ישראלי, אשר עבד שנים רבות בקופת חולים כללית וכיהן כמנהל המרכז הרפואי כרמל בחיפה וכמנהל מרכז רפואי העמק בעפולה. יעקב זילברג נולד בקובנה שבליטא. למד בבית הספר לרפואה בעירו וסיים את לימודיו ב-1965. עד 1967 היה רופא במחלקה פנימית בבית חולים של עובדי צי הדיג הליטאי והיה רופא באוניות דייגים שבסיסן בעיר קלייפדה. ב-1967 השתלם ברפואה פנימית באוניברסיטת וילנה. היה ראש קבוצת מחקר במכון לרפואה קלינית וניסיונית באוניברסיטת וילנה (1968-‏1972). עלה לישראל עם משפחתו בשנת 1972. עד 1973 התמחה ברפואה פנימית במרכז הרפואי כרמל. בשנים 1973-‏1975 היה רופא משפחה בעיר בית שאן ומאז ועד 1977 היה רופא אזורי בבית שאן ובעמק בית שאן וקיבל על עבודתו זו פרס של קופת חולים כללית. ב-1977 עבד במרכז הרפואי העמק במסגרת התמחות ברפואת משפחה. משנת 1976 ועד 1993 שימש כרופא משפחה בקיבוץ שדה נחום, מקום מגוריו. בשנים 1978-‏1982 היה רופא מחוז העמק של קופת חולים כללית. במהלך תקופה זו סיים קורס ברפואה קהילתית באוניברסיטת תל אביב וקורס קציני רפואה בצה"ל וכן השתתף במשלחת רפואית שיצאה לסייע לפליטים בקמבודיה. בשנים 1982-‏1983 השתלם בחו"ל במסגרת קורס למנהלים בכירים בארגון בתי החולים הבינלאומי ובלימודים לתואר מוסמך ברפואה קהילתית באוניברסיטת לונדון. היה מנהל המחלקה לרפואה קהילתית במרכז קופת חולים בתל אביב (1983-‏1985). בשנת 1985 מונה למנהל מרכז רפואי העמק בעפולה ולמנהל מרחב העמקים של קופת חולים כללית. כיהן בתפקידיו אלו עד 1993. ב-1991 סיים קורס במנהל עסקים באוניברסיטת תל אביב. מ-1993 ועד 1997 היה סמנכ"ל רפואה של קופת חולים כללית. בשנת 1997 מונה למנהל המרכז הרפואי כרמל בחיפה וכיהן בתפקידו עד 2007. זילברג הוא חבר סגל ההוראה בתוכנית ללימודי תואר ראשון בניהול מערכות בריאות במכללה האקדמית נתניה. פרסם מאמרים בכתבי עת מקצועיים. זילברג נשוי ואב לשלוש בנות. קורות חיים של יעקב זילברג, באתר News1 מחלקה ראשונה יוסי ארד, סיוע האגף לשעת חירום למדינות שבמצוקה בגין אסונות שהתרחשו במדינתם, באתר משרד הבריאות תואר ראשון בניהול מערכות בריאות, באתר המכללה האקדמית נתניה
קו הספנות דיסני

קו הספנות של דיסני (באנגלית: Disney Cruise Line) הוא קו ספנות של אוניות תענוגות בבעלותה של חברת וולט דיסני. הקו מפעיל ארבע אוניות תענוגות: דיסני מג'יק ("קסם דיסני"), דיסני וונדר ("פלא דיסני"), דיסני דרים ("חלום דיסני") והדיסני פנטזי ("פנטזיית דיסני") וכן האי קאסטאווי קי שבאיי בהאמס, בו נמצא נמל לעגינת אוניות התענוגות. קו הספנות נוסד כאשר חברת וולט דיסני החליטה בשנת 1995 להפסיק להסתמך על אוניות קו הספנות פרמייר בחבילות הנופש של החברה שכללו ביקור בפארקים בדיסניוורלד ומסע ימי. חברת וולט דיסני רכשה שתי אוניות מאיטליה, והיו אלה שתי האוניות הראשונות שנבנו באופן ייעודי לחופשה של משפחות עם ילדים קטנים. האוניות יוצאות מפורט קנברל שבפלורידה, עוצרות בקאסטאווי קי, וכן באיים נוספים באיים הקאריביים. מספר פעמים בשנה עוברות האוניות דרך תעלת פנמה ומגיעות לקליפורניה (טיול המשלב ביקור בפארקי דיסני בדיסניוורלד ובאתר הנופש דיסנילנד. ה"דיסני דרים" ("חלום דיסני") וה"דיסני פנטזי" ("פנטזיית דיסני") נכנסו לשירות ב-2011 ו-2012 בהתאמה. מדיה וקבצים בנושא קו הספנות דיסני בוויקישיתוף אתר האינטרנט הרשמי של קו הספנות דיסני קו הספנות דיסני, ברשת החברתית פייסבוק קו הספנות דיסני, ברשת החברתית אקס (טוויטר) קו הספנות דיסני, ברשת החברתית אינסטגרם קו הספנות דיסני, ברשת החברתית LinkedIn קו הספנות דיסני, סרטונים בערוץ היוטיוב קו הספנות דיסני, באתר פינטרסט
טים דיקיי

טימותי רוברט דיקיי (באנגלית: Timothy Robert DeKay; נולד ב-12 ביוני 1963) הוא שחקן אמריקאי המוכר בעיקר בזכות סדרת הטלוויזיה "צווארון לבן", בה השתתף כשחקן ראשי, וגילם לאורך כל 6 העונות את דמותו של סוכן ה-FBI המוכשר פיטר בורק. דיקיי נולד ב-12 ביוני 1963 לג'ים דיקיי וג'יל ווגן בעיר אית'קה שבמדינת ניו יורק. בילדותו שיחק כדורסל ובייסבול. הוא גם עסק באמנות, וביצע בבית הספר שלו את המחזמר "אוליבר!". הוא למד מנהל עסקים ופילוסופיה במכללת לה מוין (אנ'), תוך שהוא ממשיך לשחק בייסבול, ובשנת 1985 קיבל תואר ראשון במנהל עסקים. לאחר מכן החליט לעבור ללמוד משחק, ולאחר שלקח כמה קורסים בבימוי באוניברסיטת סירקיוז, עבר ללמוד באוניברסיטת ראטגרס, בה קיבל תואר שני באמנות הבמה. בשנת 2010 קיבל תואר דוקטור לשם כבוד ממכללת לה מוין. לדיקיי קריירת תיאטרון ארוכה, הכוללת הופעות במחזות בתיאטראות ברודוויי, באוף ברודוויי, ובמספר תיאטראות נוספים. בשנת 2009 ביים דיקיי סרט קצר בשם "This Monday", שהוצג בפסטיבל קאן בקטגוריית הסרטים הקצרים, ובפסטיבל פאלם ספרינגס לסרטים קצרים. הופעת הבכורה שלו כשחקן הייתה בשנת 1995, בסדרה "seaQuest DSV". דיקיי שיחק בסרטים וסדרות בתפקידים שונים, אך הופעתו המרכזית הייתה בסדרת הטלוויזיה צווארון לבן, בה גילם את דמותו של סוכן ה-FBI פיטר בורק לאורך כל 6 עונות הסדרה, בין השנים 2009–2014. דיקיי נשוי לאליסה טיילור, אותה פגש בעת לימודיו באוניברסיטת ראטגרס, ולזוג בת ובן. פרק זה לוקה בחסר. אנא תרמו לוויקיפדיה והשלימו אותו. אם הקירות האלה היו יכולים לדבר (1996) הטבעת (1996) מלחמות הפנטגון (1998) העורב 3 (2000) הגלגל השלישי (2002) קונטרול (2004) שכונה בהפרעה (2005) צעידה (2006) - סרט טלוויזיה לתפוס את הרגע (2006) שחק אותה סמארט (2008) אופנהיימר (2023) - ג'ון אורלנדו פסטור, סנטור דמוקרט חברים (2002) קרניבל (2005-2003) תגיד לי שאתה אוהב אותי (2007) מלחמת העולם השנייה ב-HD‏ (2009) (דיבוב) צווארון לבן (2009 - 2014), פיטר בורק, סוכן FBI הזדמנות שנייה (2016) מדיה וקבצים בנושא טים דיקיי בוויקישיתוף טים דיקיי, ברשת החברתית אינסטגרם טים דיקיי, במסד הנתונים הקולנועיים IMDb (באנגלית) טים דיקיי, באתר AllMovie (באנגלית) טים דיקיי, במסד הנתונים הקולנועיים KinoPoisk (ברוסית) האתר הרשמי של מעריצי טים דיקיי נאום של טים דיקיי בפני סטודנטים במכללת למוין Chuck's Matthew Bomer Spies New Series | TV Guide, TVGuide.com, ‏2008-10-22 (באנגלית) "Bio of Tim DeKay". timdekay.com. Retrieved November 5, 2014.(הקישור אינו פעיל, 14.4.2020) "Tim DeKay Biography". TV Guide. נבדק ב-5 בנובמבר 2014. {{cite web}}: (עזרה) "Sixtieth Commencement" (אורכב 16.07.2011 בארכיון Wayback Machine). Le Moyne College. May 16, 2010. Retrieved November 5, 12014. "Biography". timdekay.com. Tim DeKay. אורכב מ-המקור ב-2010-11-27. "Class of 2010 Graduates as Le Moyne Holds Commencement Ceremony". Le Moyne College. 14 במאי 2010. אורכב מ-המקור ב-2014-11-05. {{cite web}}: (עזרה) "Le Moyne College Announces Commencement Speaker and Honorary Degree Recipients for 60th Commencement Ceremony on Sunday, May 16". Le Moyne College. 5 במרץ 2010. אורכב מ-המקור ב-2014-11-05. {{cite web}}: (עזרה) Tim DeKay, IMDb (באנגלית)
רבדודון

רבדודון (שם מדעי: Rhabdodon; מילולים: "שן מחוררת") הוא סוג של דינוזאור בעלי אגן דמוי עוף מקבוצת האורניתופודים שהיה קרוב של האיגואנודוניים, אשר חי בשלהי הקרטיקון מלפני 66–70 מיליון שנה. מאובניו תוארו בידי החוקר פיליפ מת'רון ב-1869 והוא נקרא גם בשמות נוספים כמו אורניתומרוס, אוניכוזאורוס ואוליגוזאורוס. הרבדודון חי באזור של צ'כיה, צרפת, ספרד והאי הפרהיסטורי "האטג" שבטרנסילבניה, רומניה, שם חי לצד קרובו הקטן ממנו - זלמוקסס, אשר נחשב בעבר כשייך לסוג. דינוזאור זה הגיע לאורך 4.5 מטר ומשקל 500 ק"ג. הוא היה בעל מקור קרני שמאחוריו לסתות בעלות שורות של שיניים טוחנות שסייעו לו ללעוס את הצמחייה ביעילות. היו לו 4 אצבעות בגפיו והוא יכל להזדקף כדי לברוח במהירות. הוא היה קרוב מאוד לטנונטוזאורוס מאמריקה הצפונית, אך הוא חי מאוחר יותר ונכחד בהכחדת הקרטיקון הגדולה, לפני כ-66 מיליון שנה. הרבדודון מופיע בסדרה כוכב הדינוזאורים שם נראים שני זכרים שנלחמים ביניהם ואחד מהם נטרף על ידי להקת אלודפוסוכוסים. מדיה וקבצים בנושא רבדודון בוויקישיתוף
אלברזאורוס

אלברזאורוס (שם מדעי: Alvarezsaurus) הוא סוג דינוזאור בעל אגן דמוי לטאה דו-רגלי ממשפחת האלברזאוריים אשר חי בסוף הקרטיקון של אמריקה הדרומית. המאובנים שלו התגלו ב-1991 בריו נגרו, ארגנטינה בידי החוקר ג'וש בונפרטה, מקרוביו של נפוליאון בונפרטה. הוא קיבל את שמו על שם החוקר וההיסטוריון הארגנטינאי גרגוריו אלברס (Gregorio Álvarez). האלברזאורוס היה דינוזאור קל משקל באורך 2 מטר ששקל 20 ק"ג בממוצע. הוא היה בעל זנב ארוך ורגליים חזקות אך דקות שדמו לרגלי יען, מה שמראה שהוא היה אצן מהיר. היה לו ראש קטן עם לסתות דקות בעל שיניים דקיקות וזרועות דקות ומנוונות. הוא היה קרוב למונונוקיוס המונגולי וייתכן שהיה קרוב לראשוני העופות. הוא גם היה מכוסה נוצות דקות על גופו. הוא היה אוכל-כול או אולי אוכל חרקים כמו טרמיטים. האלברזאורוס מופיע בסדרה כוכב הדינוזאורים שם מספר פרטים טורפים סלטזאורים צעירים. מדיה וקבצים בנושא אלברזאורוס בוויקישיתוף אלברזאורוס, באתר האנציקלופדיה של החיים (באנגלית) אלברזאורוס, באתר GBIF (באנגלית)